b'\n_START_ARTICLE_\nVilas ir Greis\xc4\x97\n_START_SECTION_\nApra\xc5\xa1ymas\n_START_PARAGRAPH_\nSerialo veiksmas sukasi apie du pagrindinius serialo herojus\xc2\xa0\xe2\x80\x93 heteroseksuali\xc4\x85 interjero dizainer\xc4\x99 Greis\xc4\x99 Adler (vaid. Debra Messing) ir homoseksual\xc5\xb3 teisinink\xc4\x85 Vil\xc4\x85 Truman\xc4\x85 (vaid. Eric McCormack). Seriale jie vaizduojami kaip patys geriausi draugai jau daugiau nei de\xc5\xa1imtmet\xc4\xaf. J\xc5\xb3 santykiai parodomi kaip perd\xc4\x97tai artimi, d\xc4\x97l to j\xc5\xb3 pora serialo metu pa\xc5\xa1iepiama kit\xc5\xb3 persona\xc5\xbe\xc5\xb3. Be Greis\xc4\x97s ir Vilo, visose serialo serijose pasirod\xc4\x97 ir D\xc5\xbeekas Makfarlandas (vaid. Sean Hayes) bei Keren Valker (vaid. Megan Mullally). D\xc5\xbeekas\xc2\xa0\xe2\x80\x93 geriausias Vilo draugas, kur\xc4\xaf jis pa\xc5\xbe\xc4\xafsta nuo pat koled\xc5\xbeo laik\xc5\xb3, pad\xc4\x97jo jam suprasti ir priimti t\xc4\x85 fakt\xc4\x85, jog jis yra g\xc4\x97jus. Vaizduojamas gana stereotipi\xc5\xa1kai\xc2\xa0\xe2\x80\x93 moteri\xc5\xa1kas, nem\xc4\x97gstantis sporto, perd\xc4\x97tai jausmingas ir jautrus. Nuo antros pirmo sezono serijos tampa geriausiu Keren draugu. Keren\xc2\xa0\xe2\x80\x93 u\xc5\xbe milijonieriaus d\xc4\x97l jo turt\xc5\xb3 i\xc5\xa1tek\xc4\x97jusi moteris, dirbanti Greis\xc4\x97s interjero studijoje kaip jos asistent\xc4\x97. Pasi\xc5\xbeymi tuo, kad r\xc5\xabpinasi tik pa\xc4\x8dia savimi, da\xc5\xbenai \xc5\xa1aiposi i\xc5\xa1 kit\xc5\xb3. Turi kambarin\xc4\x99 Rozarij\xc4\x85 Salazar (vaid. Shelley Morrison), kuri dirba jai jau daugel\xc4\xaf met\xc5\xb3. Da\xc5\xbenai su ja pykstasi, ta\xc4\x8diau galiausiai visada vis tiek susitaiko._NEWLINE_Pats serialas prasideda tuo, kad Greis\xc4\x97 paliek\xc4\x85 prie altoriaus savo vaikin\xc4\x85 ir v\xc4\x97liau lyg pradeda nauj\xc4\x85 gyvenim\xc4\x85 persikeldama gyventi pas Vil\xc4\x85. Dauguma komedijos siu\xc5\xbeeto linij\xc5\xb3 yra susijusios su pagrindini\xc5\xb3 serialo veik\xc4\x97j\xc5\xb3 santykiais. V\xc4\x97lesniuose sezonuose Vilas sutinka savo gyvenimo meil\xc4\x99 policinink\xc4\x85 Vinc\xc4\x85 (vaid. Bobby Cannavale). \xc4\xaepus\xc4\x97jus serialui Greis\xc4\x97 sutinka \xc5\xbeyd\xc5\xb3 kilm\xc4\x97s gydytoj\xc4\x85 Leo (vaid. Harry Connick, Jr.), kur\xc4\xaf i\xc5\xa1kart \xc4\xafsimyli. J\xc5\xb3 santykiai t\xc4\x99siasi iki pat serialo pabaigos.\n_START_SECTION_\nVilas Trumanas\n_START_PARAGRAPH_\nWilliam Pierce \xe2\x80\x9eWill\xe2\x80\x9c Truman (vaid. Eric McCormack)\xc2\xa0\xe2\x80\x93 pagrindinis serialo veik\xc4\x97jas. Homoseksualus. Baig\xc4\x97 teis\xc4\x97s studijas Kolumbijos universitete Niujorke, kur ir susipa\xc5\xbeino su b\xc5\xabsima savo geriausia gyvenimo drauge Greise Edler. Nuo to laiko jie tapo nei\xc5\xa1skiriami, po universiteto baigimo kartu apsigyveno bendrame bute Manhatane, Niujorke. Gan\xc4\x97tinai neuroti\xc5\xa1kas persona\xc5\xbeas, ypa\xc4\x8d pedanti\xc5\xa1kas. Seriale ne vienas persona\xc5\xbeas yra pasteb\xc4\x97j\xc4\x99s, jog judviej\xc5\xb3 draugyst\xc4\x97 yra per daug artima kaip dviej\xc5\xb3 paprast\xc5\xb3 draug\xc5\xb3. Da\xc5\xbenai ironi\xc5\xa1kai pavadinami vienas kito su\xc5\xbead\xc4\x97tiniu. Pirmuose sezonuose dirbo kaip nepriklausomas teisininkas, tur\xc4\x97jo savo firm\xc4\x85, v\xc4\x97liau darbo neteko ir atsitiktinai gavo pasi\xc5\xablym\xc4\x85 dirbti didel\xc4\x97je Niujorko teis\xc4\x97s \xc4\xafmon\xc4\x97je._NEWLINE_Eric McCormack tapo pirmuoju, gavusiu vaidmen\xc4\xaf seriale. Aktorius d\xc5\xbeiaug\xc4\x97si gav\xc4\x99s vaidmen\xc4\xaf, neman\xc4\x97, jog tai tur\xc4\x97t\xc5\xb3 b\xc5\xabti sunku, ir netur\xc4\x97jo joki\xc5\xb3 problem\xc5\xb3 su tuo faktu, jog tur\xc4\x97s vaidinti g\xc4\x97j\xc5\xb3. Per vis\xc4\x85 savo karjer\xc4\x85 aktorius yra vaidin\xc4\x99s homoseksual\xc5\xb3 kelet\xc4\x85 kart\xc5\xb3 ir man\xc4\x97, jog \xc5\xa1is gautas vaidmuo ir kuriamas persona\xc5\xbeas gal\xc4\x97s tapti lyg pavyzdys ar idealas visiems g\xc4\x97jams \xc5\xa1alyje, taip pat kaip Ellen DeGeneres tarp lesbie\xc4\x8di\xc5\xb3.\n_START_SECTION_\nGreis\xc4\x97 Edler\n_START_PARAGRAPH_\nGrace Elizabeth Adler (vaid. Debra Messing)\xc2\xa0\xe2\x80\x93 pagrindin\xc4\x97 serialo veik\xc4\x97ja, interjero dizainer\xc4\x97, \xc5\xbeyd\xc4\x97. Turi savo interjero dizaino firm\xc4\x85. Jos asistent\xc4\x97 yra Keren, kuri labai da\xc5\xbenai i\xc5\xa1 jos \xc5\xa1aiposi d\xc4\x97l Greis\xc4\x97s prasto skonio ir fakto, jog ji gyvena su g\xc4\x97jumi; ta\xc4\x8diau nepaisant to, juodvi sutaria labai gerai ir da\xc5\xbenai viena kitai padeda ir viena kit\xc4\x85 palaiko. Turi gana didel\xc4\x99 priklausomyb\xc4\x99 nuo valgymo; da\xc5\xbenai galvojanti vien tik apie save, ner\xc5\xabpestinga. Geriausiai Vilo draug\xc4\x97, su kuriuo ji pa\xc5\xbe\xc4\xafstama nuo koled\xc5\xbeo laik\xc5\xb3. Gana netvarkinga ir neuroti\xc5\xa1ka, da\xc5\xbenai pavaizduojama lyg atsvara Vilui, kuris yra gana grie\xc5\xbeta ir valdinga asmenyb\xc4\x97._NEWLINE_Serialo prad\xc5\xbeioje palieka prie altoriaus savo vaikin\xc4\x85, v\xc4\x97liau persikelia gyventi pats Vil\xc4\x85. \xc4\xaepus\xc4\x97jus serialui sutinka vyr\xc4\x85 Leo, su kurio v\xc4\x97liau susituokia, o po to, kai jis tampa jai nei\xc5\xa1tikimas, pora i\xc5\xa1siskiria. Paskutinio sezono metu po nesaugaus sekso su Leo l\xc4\x97ktuve (su kuriuo skrido \xc4\xaf London\xc4\x85) tampa n\xc4\x97\xc5\xa1\xc4\x8dia. Per vis\xc4\x85 serial\xc4\x85 Greis\xc4\x97 yra susitikin\xc4\x97jusi su daugybe vyr\xc5\xb3, ta\xc4\x8diau draugyst\xc4\x97 su jais trukdavo labai trumpai. Praradusi vilt\xc4\xaf surasti tinkam\xc4\x85 vyr\xc4\x85 serialo viduryje buvo rimtai svars\xc4\x8diusi apie galimyb\xc4\x99 susilaukti bendro vaiko su Vilu.\n_START_SECTION_\nKeren Valker\n_START_PARAGRAPH_\nKaren Walker (vaid. Megan Mullally)\xc2\xa0\xe2\x80\x93 antraeil\xc4\x97 serialo veik\xc4\x97ja, Greis\xc4\x97s interjero studijoje dirba jos asistente. Kartais pavaizduojama turinti potrauk\xc4\xaf moterims (biseksuali), ta\xc4\x8diau yra i\xc5\xa1tek\xc4\x97jusi u\xc5\xbe milijardieriaus Steno Valkerio, kuris yra da\xc5\xbenai minimas seriale, bet niekada neparodytas. Keren da\xc5\xbenai gana komi\xc5\xa1kai parodoma kaip ypatingai priklausoma nuo alkoholio ir receptini\xc5\xb3 vaist\xc5\xb3. Labai nejautri ir u\xc5\xbegauli asmenyb\xc4\x97, da\xc5\xbenai \xc5\xa1aiposi i\xc5\xa1 Vilo, ta\xc4\x8diau galima pasteb\xc4\x97ti, kad per vis\xc4\x85 serialo rodymo laik\xc4\x85 po truput\xc4\xaf tampa su juo artimesn\xc4\x97. Nuo pat serialo prad\xc5\xbeios ji su D\xc5\xbeeku tampa geriausiais draugais; juodu m\xc4\x97gsta leisti laik\xc4\x85 kartu, eiti \xc4\xaf \xc4\xafvairius pasirodymus ir renginius. Abudu da\xc5\xbenai vaizduojami kaip atitr\xc5\xabk\xc4\x99 nuo realaus gyvenimo, labiausiai m\xc4\x97gstantys \xc5\xa1aipytis i\xc5\xa1 kit\xc5\xb3 \xc5\xbemoni\xc5\xb3 ir r\xc5\xabpintis tik savimi.\n_START_SECTION_\nD\xc5\xbeekas Makfarlandas\n_START_PARAGRAPH_\nJohn Philip \xe2\x80\x9eJack\xe2\x80\x9c McFarland (vaid. Sean Hayes)\xc2\xa0\xe2\x80\x93 pats geriausias Vilo draugas, antreilis serialo veik\xc4\x97jas. D\xc5\xbeekas yra perd\xc4\x97tai pavir\xc5\xa1utini\xc5\xa1ka asmenyb\xc4\x97, gana v\xc4\x97javaiki\xc5\xa1kas, egoisti\xc5\xa1kas ir nesubrend\xc4\x99s. Vaizduojamas kaip stereotipi\xc5\xa1kas g\xc4\x97jus. Niekada netur\xc4\x97j\xc4\x99s ilgailaiki\xc5\xb3 santyki\xc5\xb3 su vyru, per vis\xc4\x85 serialo rodymo laik\xc4\x85 yra pakeit\xc4\x99s de\xc5\xa1imtis \xc4\xafvairi\xc5\xb3 profesij\xc5\xb3 ir darbovie\xc4\x8di\xc5\xb3. Yra dirb\xc4\x99s aktoriumi, aktoryst\xc4\x97s mokytoju, \xc5\xa1ok\xc4\x97ju, padav\xc4\x97ju, slaugytoju, pardav\xc4\x97ju drabu\xc5\xbei\xc5\xb3 parduotuv\xc4\x97se \xe2\x80\x9eBanana Republic\xe2\x80\x9c ir \xe2\x80\x9eBarney\xe2\x80\x98s Department Store\xe2\x80\x9c, ved\xc4\x97 savo pokalbi\xc5\xb3 laid\xc4\x85 \xe2\x80\x9eJack Talk\xe2\x80\x9c. Nuo pat serialo prad\xc5\xbeios tampa gana artimu Keren draugu.\n_START_SECTION_\nRozarija Salazar\n_START_PARAGRAPH_\nRosario In\xc3\xa9s Consuelo Yolanda Salazar (vaid. Shelley Morrison)\xc2\xa0\xe2\x80\x93 Keren Valker kambarin\xc4\x97, da\xc5\xbenai parodoma kaip artima jos draug\xc4\x97. Pasirod\xc4\x97 pirmame sezone, kai jai reik\xc4\x97jo \xc5\xbealios kortos, kad gal\xc4\x97t\xc5\xb3 likti Jungtin\xc4\x97se Valstijose, tod\xc4\x97l Rozarija buvo priversta i\xc5\xa1tek\xc4\x97ti u\xc5\xbe D\xc5\xbeeko. V\xc4\x97liau tapo nei\xc5\xa1tikima jam, tod\xc4\x97l jiedu i\xc5\xa1siskyr\xc4\x97. Kilusi i\xc5\xa1 El Salvadoro, Karen sutiko klube ir jai dirbti prad\xc4\x97jo 1985\xc2\xa0m._NEWLINE_Aktor\xc4\x97 tur\xc4\x97jo pasirodyti vos keliose serijose pirmojo sezono metu, ta\xc4\x8diau persona\xc5\xbeas sulauk\xc4\x97 itin daug ger\xc5\xb3 kritik\xc5\xb3 ir \xc5\xbei\xc5\xabrov\xc5\xb3 atsiliepim\xc5\xb3, tod\xc4\x97l tapo vienu i\xc5\xa1 pagrindini\xc5\xb3, pasirod\xc4\x97 seriale daugiau nei 60 serij\xc5\xb3 kiekviename \xe2\x80\x9eVilo ir Greis\xc4\x97s\xe2\x80\x9c sezone.\n_START_SECTION_\n\xc4\xaevertinimas\n_START_PARAGRAPH_\nSerialas \xe2\x80\x9eVilas ir Greis\xc4\x97\xe2\x80\x9c per vis\xc4\x85 laik\xc4\x85, praleist\xc4\x85 eteryje, presti\xc5\xbeiniam \xe2\x80\x9eEmmy\xe2\x80\x9c apdovanojimui buvo nominuotas 83 kartus, i\xc5\xa1 kuri\xc5\xb3 laim\xc4\x97jo 16. Serialas iki \xc5\xa1iol i\xc5\xa1lieka viena i\xc5\xa1 keli\xc5\xb3 komedij\xc5\xb3 JAV televizijos istorijoje, kurioje visi pagrindiniai aktoriai yra laim\xc4\x97j\xc4\x99 bent vien\xc4\x85 \xe2\x80\x9eEmmy\xe2\x80\x9c apdovanojim\xc4\x85. Sean Hayes kaip geriausias antraeilis persona\xc5\xbeas buvo nominuotas 7 kartus (laim\xc4\x97jo vien\xc4\x85kart), o Megan Mullally\xc2\xa0\xe2\x80\x93 taip pat septynis, i\xc5\xa1 kuri\xc5\xb3 laim\xc4\x97jo du. Geriausio pagrindinio persona\xc5\xbeo katekorijoje Debra Messing nominuota penkis kartus (laim\xc4\x97jo 1), Eric McCormack\xc2\xa0\xe2\x80\x93 keturis kartus (laim\xc4\x97jo taip pat vien\xc4\x85 kart\xc4\x85)._NEWLINE_Aktoriai taip pat labai gerai pasirod\xc4\x97 ir Ekrano aktori\xc5\xb3 gildijos apdovanojimuose, kuriems nominuoti buvo 20 kart\xc5\xb3, o laim\xc4\x97jo septynis apdovanojimus. Serialas \xe2\x80\x9eAuksinio gaublio\xe2\x80\x9c apdovanojimuose nominuotas 27 kartus, ta\xc4\x8diau nelaim\xc4\x97jo n\xc4\x97 karto.'